ועדת הכלכלה, כנסת 17, פרוטוקול מספר 293, 2007-07-02 09:30

גלעד ארדן: בוקר טוב, אני מתכבד לפתוח את הישיבה.

גלעד ארדן: על סדר היום צו רשות שדות התעופה (הוראת שעה)(שינוי התוספת לחוק), התשס"ז-2007 בדבר גריעת מסוף ארז.

גלעד ארדן: בבקשה, משרד התחבורה.

צביה בלאו: רשות שדות התעופה היתה אמורה לקבל לניהולה את מסוף המעבר היבשתי ארז להפעלה ולניהול.

צביה בלאו: אנו רוצים את זה, אך אין מימון.

צביה בלאו: חוק רשות שדות התעופה (הוראת שעה) מ-1980 קובעת ששר התחבורה רשאי בהתייעצות עם המועצה ובאישור ועדת הכלכלה להוסיף מסוף מעבר לרשימה שבתוספת או לגרוע ממנה.

צביה בלאו: מסוף ארז הוא אחד ממסופי המעבר שהוספו לתוספת.

צביה בלאו: מאחר שבפועל מינהלת מעברים מפעילה את המסוף הזה ולא רשות שדות התעופה, בגלל האינתיפאדה, אנו מבקשים לגרוע את מסוף ארז, הוא מעולם לא הופעל על ידי רשות שדות התעופה, זה אות מתה ורוצים לגרוע אותו.

צביה בלאו: מינהלת המעברים מפעילה את זה מאז ההקמה ועד היום.

יצחק זיו: מה עלות הפעלה של מסוף כזה לגבי רשות שדות התעופה?

יורם שפירא: עלות מסוף כזה יכולה להיות למעלה מ-20, 25 מיליון ₪ בשנה.

אתי בנדלר: מתי המסוף הזה הוכנס לתוספת?

צביה בלאו: בתשנ"ט, זה 1999.

אתי בנדלר: בסמוך לפני ההחלטה לאפשר לרש"ת להפעיל את המסוף הזה כמסוף מעבר היה ברור שההפעלה שלו כרוכה בעלויות.

אתי בנדלר: לא ניתנה דעת לשאלה, מאין ימומן הטיפול למסוף הזה?

צביה בלאו: על פי החוק רשות שדות התעופה היא גוף שמממנת את עצמה מתוך הפעילויות שלה.

צביה בלאו: ועדת שרים - היה סיכום דברים עם הממשלה, היתה החלטת ממשלה שרש"ת יפעילו את המסוף.

צביה בלאו: היה אמור להיות תקציב שהממשלה תקצה להם.

רינה פאר: המימון אמור היה להיות לא מתוך תקציב ממשלתי אלא מתוך קביעת דמי טיפול, קרי אגרות, במסוף הזה, זה גם כתוב בדברי ההסבר.

גלעד ארדן: הממשלה החליטה החלטה שהתקצוב שלה אמור היה לבוא מגביית אגרת מעבר.

גלעד ארדן: היא העבירה את זה לוועדת שרים לענייני כלכלה, שאמרה: מה שמליאת הממשלה החליטה לא מעניין אותי, אני לא מאשרת אגרת מעבר.

גלעד ארדן: הרעיון צריך להיות לחזור למליאת הממשלה ולהגיד: החלטתם החלטה אך אתם לא מחליטים מאיפה לתת את המימון לה.

רינה פאר: אך פרצה גם האינתיפאדה, ובשני המעברים היתה מלחמה פרופר.

גלעד ארדן: לכן גם מקצועית לא היה נכון להעביר את ההפעלה אליכם ממינהלת המעברים.

רינה פאר: אז עוד לא היתה מינהלת מעברים, אלא צה"ל.

יורם שפירא: את כל המעברים על קו התפר מנהלת מינהלת המעברים.

יורם שפירא: את כל המעברים הבין לאומיים מנהלת רשות שדות התעופה, פלוס קרני.

יורם שפירא: קרני זה רק סחורה.

יצחק זיו: אני חושב שעקב המאורעות האחרונים שקרו באזור, צריך להשאיר את זה כמו שזה ולדחות את זה.

גלעד ארדן: טוב, אפשר לאשר את הצו?

אתי בנדלר: מבחינתי אפשר.

אתי בנדלר: למה הכוונה "לדחות" – לקבל את בקשת הממשלה ולהשמיט את מעבר ארז מרשימת המעברים שאמורים להיות מתופעלים על ידי רשות שדות התעופה?

אתי בנדלר: זו הבקשה.

גלעד ארדן: הוועדה מאשרת את בקשת משרד התחבורה.

גלעד ארדן: תודה רבה, הישיבה נעולה.